ปัญหาเรื่องจุดกลับรถตรงช่วงก่อนถึงซอยพระยาสุเรนทร์ 1 ตกลงว่าตรงนี้ให้กลับรถได้หรือไม่ เนื่องจากถนนพระยาสุเรนทร์มีเกาะกลางถนนและจุดกลับรถเป็นระยะ แล้วมาสิ้นสุดปลายเกาะกลาง ณ จุดนี้ แทนที่จะมียาวต่อไปจนถึงหน้าปากซอย ทำให้เกิดปัญหาสำหรับรถที่วิ่งฝั่งขาออกแล้วจะต้องกลับรถไปทางฝั่งขาเข้า โดยเฉพาะสำหรับผู้ที่มีที่พักหรือกิจการร้านค้าอยู่ในช่วงปลายเกาะกลางจุดนี้ไปจนถึงช่วงหน้าซอยพระยาสุเรนทร์ 7 เพราะถ้าหากเลยจากจุดนี้ขึ้นไปทางหน้าปากซอยก็คือไม่มีที่ให้กลับรถแล้ว จึงอยากให้ผู้เกี่ยวข้องช่วยให้คำตอบและแก้ปัญหาเรื่องนี้ หากตรงนี้สามารถกลับรถได้ก็ควรติดตั้งป้ายกลับรถให้ชัดเจนแล้วเอาสัญลักษณ์ที่พื้นถนนที่หมายถึงเป็นพื้นที่ปลอดภัยห้ามกลับรถนั่นออก หากตรงนี้ไม่สามารถกลับรถได้ก็ควรติดตั้งป้ายห้ามกลับรถให้ชัดเจนเช่นกัน และควรหาจุดกลับรถที่เหมาะสมเพื่ออำนวยความสะดวกแก่ประชาชนด้วย

ทั้งนี้ทั้งนั้นเพื่อความสะดวกและปลอดภัยของผู้ใช้รถใช้ถนนทุกคน รวมถึงได้เป็นการขจัดข้อโต้แย้งในกรณีที่เกิดอุบัติเหตุหรือในกรณีอื่น ๆ ด้วย

อนึ่ง ปัญหาเรื่องการกลับรถในจุดนี้นั้นเป็นปัญหามาอย่างยาวนาน เคยสอบถามไปยังผู้มีอำนาจหลาย ๆ หน่วยงาน แต่ได้รับคำตอบเพียงว่ากำลังช่วยกันหาทางออกอยู่ ทำให้ผู้ที่จำเป็นต้องกลับรถตรงนี้เป็นประจำมักจะถูกตราหน้าว่าเป็นผู้มีสันดานมักง่าย ไม่เคารพกฎจราจรเสมอมา หากท่านผู้มีอำนาจและผู้เกี่ยวข้องสามารถแก้ปัญหาในจุดนี้ได้จะขอบพระคุณเป็นอย่างยิ่ง